《杲道人屡聘不起用庭立韵作诗开之》
宋代·饶节

百年过雷雹，谁丧复谁得。邯郸一枕梦，蜗角两战国。

道人脱世网，便卷百丈席。分明老胡裔，彷佛眸子碧。

向来数道场，众挽不容释。金言无自晦，如反衣狐白。

道人笑不答，我心固匪石。迩来燕雀豪，颇须鹰隼击。

达人有舒卷，大士等喧寂。何当为众起，孰谓今非昔。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。